बैंबू फाइबर से टॉवल बनाने की कंपनी बनाई, 6 महीने में 7 लाख टर्नओवर
Shreyas Pande (Building Ritchie's) Success Story;  Ritchies Lifestyle Pvt Ltd; बैंबू फाइबर से टॉवल बनाने की कंपनी बनाई; 6 महीने में 7 लाख का टर्नओवर
'2018 का साल था। मुंबई में एक प्राइवेट बैंक में जॉब कर रहा था। इसी दौरान पता चला कि पापा को कैंसर ने जकड़ लिया है। मैं शॉक्ड हो गया कि अभी तक तो सब कुछ ठीक चल रहा था। अचानक से ये सब कैसे हो गया। उनका इलाज मुंबई के महंगे हॉस्पिटल में से एक कोकिलाबेन अस्पताल में चलने लगा।
डॉक्टर ने ऑपरेशन करके फेल हुई एक किडनी भी निकाल दी। लगातार दो साल तक डायलिसिस चलता रहा, लेकिन 2020 में हमने उन्हें खो दिया। ऐसा लगा मानो सब कुछ खत्म हो गया। घर पर मम्मी अकेली बच गई, तो मैं मुंबई से भोपाल आ गया। सोचा कि अब जो भी करूंगा, यहीं पर करूंगा।
जिसके बाद 2022 के अक्टूबर महीने में मैंने बैंबू फाइबर यानी बांस के धागे से टॉवल बनाने की कंपनी की शुरुआत की। महज 6 महीने के भीतर ही 7 लाख से ज्यादा का टॉवल सेल कर दिए।'
भोपाल के रहने वाले 28 साल के श्रेयश पांडे टॉवल से भरा हुआ अपना स्टोर दिखाते हुए ये बातें कह रहे हैं। उनके चेहरे पर पीड़ा के बदले एक जिम्मेदारी और कुछ करने का जज्बा दिखाई देता है।
दोपहर का वक्त है। श्रेयस के साथ उनकी मम्मी और छोटा भाई भी बैठा हुआ है। श्रेयस टॉवल की गठरियों में से टॉवल को निकाल रहे हैं। वो कहते हैं, 'घर का बड़ा बेटा हूं। पापा की मौत के बाद पूरी जिम्मेदारी मेरे ऊपर ही आ गई। इससे पहले भी 2015 में मैंने वेस्ट फूल से अगरबत्ती बनाने का काम शुरू किया था।
3 साल तक सब कुछ अच्छा चलता रहा, लेकिन 2018 में केंद्र सरकार ने इंपोर्ट ड्यूटी को लेकर अपनी पॉलिसी में कुछ बदलाव किए। इस वजह से चीन से अगरबत्ती बनाने में इस्तेमाल होने वाला स्टीक मंगवाना मुश्किल हो गया। कारोबार पूरी तरह से बंद हो गया। 100 से ज्यादा महिलाएं हमारे साथ काम कर रही थीं, एक झटके में सभी बेरोजागर हो गईं।
तो बैंबू फाइबर से बने टॉवल का बिजनेस करने का ख्याल कैसे आया?
श्रेयस मुझे अपने हाथ में लिए टॉवल को छुने के लिए कहते हैं, फिर बताते हैं, 'पापा के चले जाने के बाद घर के हालात ऐसे हो गए थे कि मुझे कुछ सूझ ही नहीं रहा था कि क्या करूं, कौन-सा बिजनेस करूं। एक रोज की बात है। अपने एक दोस्त को देखा कि वो जिस टॉवल का इस्तेमाल कर रहा है, वो बहुत पुराना है।
तभी मुझे क्लिक हुआ कि टॉवल इंडस्ट्री से रिलेटेड कोई बिजनेस किया जा सकता है। इसमें मुझे बैंबू फाइबर से बने टॉवल का कंसेप्ट यूनिक और हेल्दी दिखा। आप ही बताइए न! हम में से ऐसे कितने लोग होंगे, जो टॉवल खरीदते वक्त इसकी क्वालिटी का ध्यान रखते हैं। जबकि यह हर दिन इस्तेमाल होने वाला प्रोडक्ट है, हमारे दिन की शुरुआत ही इससे होती है।'
श्रेयस ने 12वीं तक की पढ़ाई-लिखाई भोपाल से ही की है। इसके बाद उन्होंने BBA और MBA किया। 2013-14 में एक साल की स्टडी के लिए श्रेयस यूके (यूनाइटेड किंगडम) भी गए थे। वो कहते हैं, ‘मुझे तो टेक्सटाइल इंडस्ट्री की A,B,C,D… भी पता नहीं थी। न तो पापा का ऐसा कोई बैकग्राउंड था और न ही फैमिली में पहले से कोई इस बिजनेस को कर रहा था।
मैंने इंटरनेट और गूगल की मदद लेनी शुरू की। आज तो सारी चीजें इसी पर उपलब्ध है। कोरोना महामारी की वजह से देशभर में लॉकडाउन था। मेरे पास कोई दूसरा काम नहीं था। पूरे दिन मैं बैंबू फाइबर और इससे बनने वाले प्रोडक्ट्स के बारे में खंगालना शुरू कर दिया।
इसकी मार्केट स्टडी की, तो पता चला कि यह तो अनऑर्गेनाइज्ड सेक्टर है। इंडिया में भले ही टॉवल इंडस्ट्री का 1.5 लाख करोड़ रुपए का कारोबार है, लेकिन आम लोगों को इसकी क्वालिटी से कोई खास मतलब नहीं होता है।'
श्रेयस अपनी अंगूली पर कुछ कंपनियों के नाम गिनाते हैं। वो कहते हैं, 'टॉवल बनाने वाली टॉप इंडियन कंपनियों के नाम गिने जाएं, तो आंकड़े दो-तीन से आगे नहीं बढ़ पाएगा। दरअसल, एक तरफ इसका लोकल मार्केट बहुत बड़ा है, तो दूसरी तरफ लोग टॉवल को डेली यूज का अहम हिस्सा नहीं मानते हैं। जबकि नहाने के बाद सबसे पहले हम टॉवल का ही इस्तेमाल करते हैं। एक लापरवाही से हम स्किन प्रॉब्लम का शिकार हो सकते हैं।
मैंने दर्जनों डॉक्टर्स से मिलना शुरू किया। इस इंडस्ट्री में पहले से टॉवल बनाने वाले वेंडर्स और मैन्युफैक्चरर्स से उनके वर्क प्रोसेस को समझना शुरू किया। इसमें मुझे करीब डेढ़ साल का वक्त लग गया। बैंबू फाइबर को लेकर लोगों में अवेयरनेस भी बहुत कम है।
उन्हें पता भी नहीं है कि ये होता क्या है? इसे सीखना भी मेरे लिए किसी चुनौती से कम नहीं था। इसमें मुझे असम में बैंबू की खेती करने वाले लोगों ने सबसे ज्यादा मदद की। वहां इसकी खेती सबसे ज्यादा होती है। बैंबू से फाइबर के अलावा दूसरी कैटेगरी के भी प्रोडक्ट्स बनाए जाते हैं।'
बिजनेस शुरू करने के लिए पैसे थे?
श्रेयस अपनी हल्की मुस्कान को समेटते हुए कहते हैं, 'एक तो अगरबत्ती वाला बिजनेस पूरी तरह से चौपट हो गया था। जिसकी वजह से बहुत नुकसान हो चुका था। 2018 में मैं मुंबई इसीलिए गया था, ताकि फाइनेंशियली तौर पर थोड़ा स्टेबल हो पाऊं।
लेकिन उससे पहले ही फैमिली पर दुखों का पहाड़ टूट पड़ा। मेरे पास EPFO में कुछ पैसे जमा थे। थोड़ी-बहुत मदद छोटे भाई और मम्मी ने की। करीब 3 लाख रुपए से मैंने बैंबू फाइबर से टॉवल बनाने का बिजनेस को स्टार्ट किया। यदि कुछ और पैसे होते, तो बड़े पैमाने पर इसे शुरू कर सकता था, लेकिन जब दोस्तों-रिश्तेदारों से पैसा मांगने गया, तो उन्हें मुझ पर भरोसा ही नहीं हुआ।
दरअसल, जब पैसों की बात सामने आती है, तभी पता चलता है कि कौन किस पर कितना ट्रस्ट करता है। उन्हें यकीन भी नहीं था कि उनसे जो पैसे मैं लूंगा, वो लौटा पाऊंगा या नहीं। बिजनेस सक्सेस होगा या नहीं।'
श्रेयस को आज भी वो दिन याद है जब उनके दोस्त कहा करते थे, 'मुंबई की नौकरी छोड़कर तुम बहुत बड़ी गलती कर रहे हो। इतना पढ़-लिखकर यही टॉवल बेचने का काम करोगे। लोग क्या कहेंगे?’
वो कहते हैं, 'आज ही 10 टॉवल की डिलीवरी का ऑर्डर मिला है, लेकिन वो दिन भी था जब दोस्त मजाक उड़ाते थे। शुरुआत में तो कई-कई दिनों तक एक भी ऑर्डर नहीं आता था। लोग खरीदना भी नहीं चाहते थे। वो नाम सुनकर ही दंग रह जाते थे… ये बांस से बना हुआ है। जल्दी तो नहीं फट जाएगा। पता नहीं कैसा होगा।
मेरे पास कोई टीम नहीं थी। फैमिली की मदद से इंस्टाग्राम पर टॉवल की फोटो शूट करके अपलोड करना शुरू किया। मुझे याद है, एक दिन हैदराबाद से ऑर्डर आया था। मेरे खुशी का ठिकाना नहीं रहा। कुछ महीने बाद ही उन्होंने हमसे 12 टॉवल और मंगवाए। धीरे-धीरे हमने लोगों को बैंबू फाइबर से बने टॉवल की खासियत के बारे में बताना शुरू किया।'
वो कहते हैं, 'मैंने सोशल मीडिया, इंस्टाग्राम और फिर ई-कॉमर्स प्लेटफॉर्म्स के जरिए टॉवल को दिल्ली से सटे फरिदाबाद से मंगवाकर बेचना शुरू किया। कुछ ही महीने बाद मेरे पास रिपीटेड कस्टमर आने लगे। आलम ये हो चला कि अभी तक 500 यूनिट से ज्यादा प्रोडक्ट बेच चुके हैं।'
श्रेयस मुझे इसके मशीनरी पार्ट्स के बारे में बताते हैं। वो कहते हैं, 'हैंडलूम इंडस्ट्री को सेटअप करने में करीब 3 करोड़ रुपए की जरूरत होती है। हमारे पास इतने पैसे नहीं थे कि हम बल्क में खुद से प्रोडक्ट बनाते और इसे सेल करते।
प्रोडक्ट को मैंने अपने USP के मुताबिक बनवाना शुरू किया। भोपाल की महिलाओं से पैकेजिंग के लिए इको-फ्रेंडली झोला बनवाना शुरू किया। इससे इन्हें भी रोजगार मिलने लगा। आज मेरी कंपनी का सालाना टर्नओवर 15 लाख के करीब है। पिछले 6 महीने में ही मैंने 7 लाख से ज्यादा का बिजनेस किया है।
(एक यूनिट में गारमेंट्स की कई कैटेगरी होती है। जैसे कोई व्यक्ति बाथ टॉवल के साथ-साथ दूसरे प्रोडक्ट भी मंगवाता है, तो उसे एक यूनिट माना जाता है।)
अब टॉवल बनने के प्रोसेस को इस ग्राफिक्स के जरिए समझ लीजिए
अब पॉजिटिव स्टोरी की तीन और ऐसी ही कहानियां पढ़ सकते हैं...
1. दुबई की नौकरी छोड़ भारत लौटा:30 लाख लीटर वेस्ट कुकिंग ऑयल को बायोडीजल में बदला, सालाना 10 करोड़ का बिजनेस
आपने कभी सोचा है कि सड़क किनारे रेहड़ी, होटलों में बनने वाले समोसे, पकौड़े जैसी दर्जनों खाने-पीने की चीजों के बाद उन बचे हुए तेल का क्या होता है?
शायद नहीं!
तो इसी का जवाब तलाशने के लिए मैं गुरुग्राम के पालम विहार पहुंचा। (पढ़िए पूरी खबर)
2. कोरोना से पहले मजदूर थे, अब करोड़पति:बिहार का चनपटिया बना स्टार्टअप हब, 57 कंपनियां और 50 करोड़ टर्नओवर
एक जगह, जो पहली नजर में देखने पर सालों पुरानी किसी खंडहर की तरह दिखाई देती है, लेकिन अंदर जाने पर दर्जनों ब्लू शेड दिखाई देती है और उसमें सुनाई देती है बड़ी-बड़ी मशीनों के चलने की आवाज। किसी शेड में स्टील की सीट को काटकर कटोरी, गमला, लंच बॉक्स जैसे दर्जनों बर्तन की मैन्युफैक्चरिंग हो रही है। (पढ़िए पूरी खबर)
3. भांग से बनाता हूं पिज्जा-बर्गर:कैंसर से पापा की मौत हुई तो रिसर्च के दौरान आइडिया मिला, 25 लाख टर्नओवर
भांग… ये पढ़ने-सुनने-देखने के बाद सबसे पहले आपके दिमाग में क्या आता है? भांग, मतलब नशा। खा लिया तो, होशो-हवास खो बैठेंगे। किसी ने देख लिया, तो कानूनी पंगा। बचपन से आपको यही पता होगा कि ये जानलेवा भी है! है न…? (पढ़िए पूरी खबर)